TemaNyhedsbrev fra fagkonsulenten september 2018

Dette særlige nyhedsbrev har fokus på skriftlighed og den nye eksamensopgave, der skal implementeres fra sommerterminen 2020. Læs i dette nyhedsbrev bl.a. om kursus i skriftlighed, dialogmøde om eksamensopgaven og ny bedømmelsesvejledning.

## Indledning

I forbindelse med gymnasiereformen bliver den skriftlige eksamen i international økonomi fornyet. Årsagen til dette er at der kommer til at ske en del nyt i forbindelse med den skriftlige eksamen fra sommeren 2020. I øjeblikket er den første typeopgave/eksamenslignende opgave ved at blive færdiggjort og samtidig arbejdes der på højtryk for at få lavet et kursus i skriftlighed i international økonomi. Vi har derfor også lavet en side om skriftlighed her på EMU, hvor man altid bør kunne finde materiale om den nye skriftlige eksamen.

## Dialogmøder om skriftlig eksamen – 1. typeopgave

Nedenfor finder du tilmeldingslink til dialogmøde om den første typeopgave. Kom og diskuter – påvirk processen fra 1. typeopgave til den endelige eksamensopgave i sommeren 2020.

Der afholdes to møder, 12/11 i Skanderborg og d. 13/11 i Hillerød. Begge møder foregår i tidsrummet 14 – 16.30 og blandt punkterne på dagsordenen vil være:

1. Vurderinger af eksamensopgaven
2. Input til en lærervejledning – hvad er der brug for, for at sikre at alle lærere kan undervise frem mod eksamensopgaverne og hvordan kan opgaverne bedømmes.
3. Jørgen Møller Nielsen har lovet at sætte sig i spidsen for at få lærertilkendegivelser af hvad der virker og ikke virker i typeopgaven i relation til lærervejledningen gennem et spørgeskema og måske yderligere snak med lærere der hvor behovet er. Han har helt sikkert også brug for input.
4. Endelig er vi enige om at der skal udarbejdes en langt mere detaljeret bedømmelsesvejledning til sommereksamen – allerede fra 2019. Dette kommer vi også til at vende.

Der kommer en endelig dagsorden senere.

**Tilmelding til Skanderborg-mødet her:**

<https://forms.office.com/Pages/ResponsePage.aspx?id=358J-Gl2p0aZeBu_D6X_zdEm9UkQxGFIgjO9rk2yqmFUN0owU1BVUVE5OU5FS1oxOUYwUUNaNUwxQi4u>

**Tilmelding til Hillerød-mødet her:**

<https://forms.office.com/Pages/ResponsePage.aspx?id=358J-Gl2p0aZeBu_D6X_zdEm9UkQxGFIgjO9rk2yqmFUQlpIVzM3SDJYWkZXVFgxMUc2U1E1UzNOVy4u>

Vi håber på rigtig mange deltagere, så arbejdsgrupperne får en masse brugbart input til det videre arbejde.

## Lærerens Hæfte

Med udgangspunkt i oversigten ”nye skriftlige prøver i 2020” – findes også på skriftlighedssiden på EMU - vil der blive udarbejdet et ”lærerens hæfte”, der angiver noget om rammer, didaktik og bedømmelse i forbindelse med nye eksamensopgaver. Redaktør på papiret er Catarina Kastrup og det udarbejdes i et samarbejde mellem den gruppe der udarbejder nedenstående kursus i skriftlighed og fagkonsulenten – det er også mig.

## Kursus i skriftlighed

FLIOE er med midler fra UVM ved at udvikle et kursus i skriftlighed. Datoerne bliver formodentlig omkring 1/5-2019 og bliver offentliggjort snarest. Der afholdes et øst og et vest-kursus. Arbejdet ledes af Kirsten Vejlstrup. Kurset varer en dag og det foreløbige program ser således ud.

09.00-09:30 Ankomst og kaffe

09:30-10.00 Velkomst ved FLIOE, samt ”Hvad er den skriftlige udfordring i international økonomi” v. fagkonsulent Claus Faber Timm

10.00-11.00 Rammer og resultater af pre-test på den skriftlige eksamen for 2020. Gruppearbejdet - hvordan planlægges det? Opgaven testes også af elever, så vi kan se, hvordan det vil gå med deres gruppediskussioner af opgaveformuleringerne - evt. kan det optages på video.

11:00-11:15 Pause

11.15-12.00 Hvad bliver der egentlig spurgt om i opgaven?

12.00-12.45 Frokost

12.45-15.00 Workshops: Vi planlægger med to runder, så man kan deltage i to

workshops a 75 minutter.

**Workshop I**: Bliv klar til eksamensprojektet - både niveau A og B

**Workshop II**: Skriftlighed og matematik (evt. med udgangspunkt i diagram med pålæggelse af told - hvordan lærer vi eleverne at formulere økonomiske ræsonnementer skriftligt) eksempler med lektionsplan

**Workshop III**: Bedømmelse af eksamensopgaven

**Workshop IV**: Notatet

15.00-15.15 Pause

15.15-15.45 Diskussion, udfordringer og løsninger ved de nye eksamensopgaver. v/Claus Faber Timm

15.45-16.00 Afslutning: FLIOE og Claus Faber Timm

## Bedømmelsesvejledning

Der har været en del diskussion af bedømmelsen af de senere års eksamensopgaver. Der vil derfor ske en præcisering af bedømmelsen af de skriftlige opgaver allerede fra sommerterminen 2019. Foreløbigt tænker jeg proceduren som følgende:

1. I forbindelse med udarbejdelse af eksamensopgaven udarbejder opgavekommissionen og fagkonsulenten et fælles bedømmelsespapir, hvor det ret præcist angives hvad der skal være til stede for at få 02, 7 eller 12.
2. Eftermiddagen efter eksamen udsendes censurbrev med rettegrupper og foreløbig bedømmelsesvejledning.
3. Censorerne kan starte med at bedømme, men skal være indstillet på at justere deres bedømmelser i henhold til de justeringer af bedømmelseskriterierne der måtte komme.
4. Ca. tre hverdage efter eksamen udarbejdes og udsendes den endelige bedømmelsesvejledning som man som censor forventes at følge, men selvfølgelig med skyldig hensyn til helhedsbedømmelsen.

Med venlig hilsen og vel mødt til kursus og dialogmøde

Claus Faber Timm

[cltim1@uvm.dk](mailto:cltim1@uvm.dk)

Fagkonsulent international økonomi